Ռոբերտ Տորենս

Ռոբերտ Տորենս (, ), բրիտանական բանակի սպա և տնտեսագետ։

Կենսագրություն 
Ռոբերտ Տորենսը ծնվել է 1780 թվականին։

1796 թվականի փետրվարի 1-ին ծառայության է անցել Մեծ Բրիտանիայի Թագավորական ծովային հետևակում՝ ծովային ուժերի երկրորդ լեյտենանտի կոչումով, 1837 թվականից՝ գնդապետ կոչումով։ Հատկապես աչքի է ընկել 1811 թվականին Անխոլտ կղզու պաշտպանությամբ դանիացիների դեմ, ապա ծառայել է թերակղզում, որտեղ նշանակվել է իսպանական լեգեոնի գնդապետ, սակայն 1834 թվականին պաշտոնաթող Է եղել։ 1826-1827 թվականներին Իսպվիչից ընտրվել է խորհրդարանի անդամ, 1831-1832 թվականներին եղել է Աշբերթոնի խորհրդարանի անդամ, իսկ 1832-1835 թվականներին Բոլթոնից ընտրվել Է խորհրդարանի անդամ։

Եղել է «Գլոբուս» թերթի համասեփականատեր և խմբագիր, Ավստրալիայի գաղութացման ծրագրերի քարոզիչ։ Զինվորական ծառայությունից ազատ ժամանակ հաջողությամբ զբաղվել է տնտեսական գիտությամբ։

1818 թվականի դեկտեմբերից եղել է Լոնդոնի Թագավորական ընկերության անդամ։

Ընտանիք 
Նրա որդին՝ Ռոբերտ Ռիչարդ Տորենսը, մշակել և ներդրել է Հարավային Ավստրալիայում անշարժ գույքի և դրա գործարքների գրանցման առաջադիմական գրանցման համակարգը։ Համակարգը ժամանակի ընթացքում տարածվել է ամբողջ աշխարհում և անվանվել Տորենսի տիտղոսների համակարգ։

Հիմնական ներդրումը գիտության մեջ 
1815 թվականի իր «Հացահատիկի արտաքին առևտրի մասին» ակնարկում նա հայտնաբերել է եկամտաբերության նվազման մասին օրենքը, և Դավիթ Ռիկարդոյից անկախ, մշակել է համեմատական առավելության տեսությունը։

1841 թվականի «Բյուջե» գրքում առաջարկել է առևտրի պայմաններ հասկացությունը, ինչպես նաև հայտնի վերապահում է արել, որ ազատ առևտուրը օպտիմալ չէ յուրաքանչյուր անհատի և յուրաքանչյուր երկրի համար. առանձին երկիրը կարող է փոխել առևտրի պայմանները իր օգտին ներմուծման մաքսատուրքերի միջոցով, և եթե որոշ երկրներ կիրառում են մաքսատուրքեր, ազգային կամ համաշխարհային բարեկեցությունը չի կարող աճել միակողմանի, այլ ոչ թե մաքսատուրքերի փոխադարձ վերացման արդյունքում։

Հավատարիմ է եղել փողի քանակական տեսությանը, եղել է «դրամական դպրոցի» տեսաբաններից մեկը։ 1844 թվականին լույս տեսած «Սըր Ռոբերտ Փիլի 1844 թվականի օրենքի գործնական օգտագործման սկզբունքները» հոդվածում Տորենսը գրել է 1844 թվականի Բանկային ակտի հիմնավորումը, որը բաժանել է Անգլիայի Բանկի էմիսիոն և բանկային դեպարտամենտները։

Մատենագրություն 
Տորենսի մատենագրությունը ներառում է գրեթե 100 գիրք և բրոշյուր․
 Torrens R. The Economists Refuted, 1808.
 Torrens R. Celibia Choosing a Husband (1809), a novel
 Torrens R. An Essay on Money and Paper Currency, 1812.
 Torrens R. An Essay on the External Corn Trade, 1815.
 Torrens R. An Essay on the Production of Wealth, 1821.
 Torrens R. Letters on Commercial Policy, 1833.
 Torrens R. On Wages and Combination, 1834.
 Torrens R. The Budget, 1841—1842
 Torrens R. The Principles and Practical Operation of Sir Robert Peel’s Bill of 1844, 1844.
 Torrens R. Tracts on Finance and Trade, 1852.

Ծանոթագրություններ 

 
Բրիտանացի տնտեսագետներ